L 74/4
EL
Επίσημη Εφημερίδα της Ευρωπαϊκής Ένωσης
13.3.2023
ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2023/564 ΤΗΣ ΕΠΙΤΡΟΠΗΣ της 10ης Μαρτίου 2023 σχετικά με το περιεχόμενο και τη μορφή των αρχείων των φυτοπροστατευτικών προϊόντων που τηρούν οι επαγγελματίες χρήστες σύμφωνα με τον κανονισμό (ΕΚ) αριθ.
1107/2009 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ.
1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 67 παράγραφος 4,
Εκτιμώντας τα ακόλουθα:
(1)
Σύμφωνα με το άρθρο 67 παράγραφος 1 του κανονισμού (ΕΚ) αριθ.
1107/2009, οι επαγγελματίες χρήστες φυτοπροστα­ τευτικών προϊόντων τηρούν αρχεία των προϊόντων που χρησιμοποιούν, τα οποία περιλαμβάνουν το όνομα του προϊόντος, τον χρόνο και τη δόση εφαρμογής, την περιοχή και την καλλιέργεια στην οποία χρησιμοποιήθηκε το προϊόν.
(2)
Σύμφωνα με το άρθρο 67 παράγραφος 1 του κανονισμού (ΕΚ) αριθ.
1107/2009, οι επαγγελματίες χρήστες καθιστούν επίσης τις σχετικές πληροφορίες διαθέσιμες στην αρμόδια αρχή κατόπιν αιτήματος.
Επιπλέον, τρίτα μέρη μπορούν να ζητήσουν από τις αρμόδιες αρχές να παράσχουν πρόσβαση στις εν λόγω πληροφορίες και οι αρμόδιες αρχές πρέπει να παράσχουν την εν λόγω πρόσβαση σύμφωνα με το εφαρμοστέο εθνικό ή ενωσιακό δίκαιο.
(3)
Η στρατηγική «Από το αγρόκτημα στο πιάτο» για ένα δίκαιο, υγιές και φιλικό προς το περιβάλλον σύστημα τροφίμων (στο εξής: στρατηγική «Από το αγρόκτημα στο πιάτο») (2), η οποία εγκρίθηκε από την Επιτροπή το 2020, αποσκοπεί στη μείωση της εξάρτησης από χημικά φυτοπροστατευτικά προϊόντα και της χρήσης τους.
Ως εκ τούτου, η κατάλληλη τήρηση αρχείων σχετικά με τη χρήση φυτοπροστατευτικών προϊόντων και οι δραστηριότητες παρακολούθησης και ελέγχου των εθνικών αρχών με βάση τα εν λόγω αρχεία έχουν καθοριστική σημασία για την επίτευξη των στόχων της στρατηγικής «Από το αγρόκτημα στο πιάτο».
(4)
Παρατηρούνται διαφορές μεταξύ των εθνικών καθεστώτων όσον αφορά τα αρχεία που τηρούν οι επαγγελματίες χρήστες φυτοπροστατευτικών προϊόντων σύμφωνα με το άρθρο 67 παράγραφος 1 του κανονισμού (ΕΚ) αριθ.
1107/2009 και το κατά πόσον αυτά τηρούνται σε ηλεκτρονική μορφή.
Ως εκ τούτου, ο παρών κανονισμός θεσπίζει λεπτομερείς κανόνες σχετικά με το περιεχόμενο και τη μορφή των εν λόγω αρχείων.
(5)
Οι κανόνες αυτοί καθορίζουν τον τρόπο καταχώρισης των στοιχείων που παρατίθενται στο άρθρο 67 παράγραφος 1 του κανονισμού (ΕΚ) αριθ.
1107/2009 σχετικά με τη χρήση φυτοπροστατευτικών προϊόντων (όνομα του προϊόντος, χρόνος, δόση, περιοχή και καλλιέργεια εφαρμογής), ώστε να εξασφαλίζεται η επαρκής και ομοιόμορφη ποιότητα των αρχείων που τηρούνται βάσει του εν λόγω άρθρου σε ολόκληρη την Ένωση.
(1) ΕΕ L 309 της 24.11.2009, σ. 1.
(2) Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων» [COM(2020) 381 final].